Obilazak grada Zagreba

Dana 8. ožujka u 8 sati smo autobusom krenuli u obilazak našeg grada Zagreba. Autobus nas je čekao ispred škole. Sjedila sam s prijateljicom Ivonom, a vožnja je trajala oko 45 minuta.

Kada smo stigli, prošli smo pokraj Manduševca i kipa bana Josipa Jelačića. Penjali smo se po puno uskih stepenica i došli do Gornjeg grada. Na početku Gornjeg grada su nas dočekali glumci Lucija i Davor koji su nam podijelili kožne pregače. Rekli su nam da smo sada mali šegrti. Onda su nas podijelili u dva ceha. Jedan ceh krojača i jedan ceh srebrnara. Ja sam bila u cehu krojača. Naravno, svaki ceh je morao imati ceh meštru. Također, morali smo imati i svoje rezerve, što je također odabrano. Krenuli smo do Kule Lotrščak i tamo ugledali kralja Belu IV. To je bio glumac Davor, a u rukama je držao Zlatnu bulu i čitao kako Gradec postaje slobodan kraljevski grad. Par koraka dalje stigli smo do Ulice Dverce. Tamo smo sreli glumicu Luciju koja je glumila trinaestogodišnju Mandušu. Malim lutkicama nam je prikazala njeno rođenje i život. Nakon Manduše stigao je i biskup (glumac Davor) koji nas je čekao ispred Crkve svete Katarine. Pričao nam je i o crkvi i o Katarini – zaštitnici sveučilišta, filozofa, učitelja i učenika. Onda smo došli do Kamenitih vrata. Tamo nas je čekala Magda, bila je paprenjarka. Pričala je zagorski i rekla je kako nitko nikada nije napravio bolji paprenjak od nje. Paprenjaci su dobili ime po tome što u sebi imaju papra. Oni su suvenir Zagreba. Putem prema Crkvi sv. Marka smo susreli Petricu Kerempuha. Govorio nam je o dva grba na toj crkvi. Tada je završila gluma, a mi smo krenuli do Galerije Meštrović. Ušli smo u jednu prostoriju i tamo nam je kustosica govorila od čega su napravljeni kipovi. Onda smo sjeli na jastučiće i crtali svoj najljepši kip i predali crteže ljudima u galeriji te su ih oni zalijepili na jedan veliki papir koji su predali učiteljicama. Tada smo otišli do kuće Ivana Meštrovića. Kada smo pogledali njegovu kuću, otišli smo do Kule Lotrščak i čekali podne, a kada je puknuo top. Bilo nam je to jako uzbudljivo. Onda smo ušli u Katedralu, a zatim smo otišli pogledati maketu grada.

Nakon makete Zagreba, išli smo do autobusa koji nas je odvezao pred školu i svi smo se umorni i puni doživljaja razišli svojim kućama. Jako mi se svidio ovaj obilazak mog grada. Bio je jako poučan, ali i jako zanimljiv. Glumci su svojom glumom prikazali te starinske događaje. Morat ću nagovoriti roditelje da me oni još jednom vode i to što prije.

Vita Višekruna, 3.a